ओडिशा के अस्पताल में O की जगह चढ़ा दिया B पॉजिटिव ग्रुप का खून, युवती की मौत
परिवार के सदस्यों ने आरोप लगाया कि महिला को गलत ब्लड ग्रुप का खून चढ़ा दिया गया जिस वजह से उसकी मौत हो गई। एक रिश्तेदार ने कहा, ‘‘उनका ब्लड ग्रुप ‘ओ’ पॉजिटिव है, लेकिन उन्हें ‘बी’ पॉजिटिव ग्रुप का खून चढ़ा दिया गया।’’
राउरकेला: ओडिशा के सुंदरगढ़ जिले में एक अस्पताल में एक 25 वर्षीय युवती को कथित रूप से गलत ग्रुप का खून चढ़ा दिया गया जिससे उसकी मृत्यु हो गई। एक अधिकारी ने शुक्रवार को बताया कि कुतरा प्रखंड के बूड़ाकाटा गांव की रहने वाली सरोजिनी काकू को बृहस्पतिवार को राउरकेला सरकारी अस्पताल में भर्ती कराया गया था। मरीज को सिकल सेल एनीमिया की समस्या थी और उसे खून चढ़ाया जाना था।परिवार के सदस्यों ने आरोप लगाया कि युवती को गलत ब्लड ग्रुप का खून चढ़ा दिया गया जिस वजह से उसकी मौत हो गई। एक रिश्तेदार ने संवाददाताओं से कहा, ‘‘उनका ब्लड ग्रुप ‘ओ’ पॉजिटिव है, लेकिन उन्हें ‘बी’ पॉजिटिव ग्रुप का खून चढ़ा दिया गया।’’ कुतरा थाने के निरीक्षक बी के बिहारी ने कहा कि मामला दर्ज कर लिया गया है और शव को आगे जांच के लिए रखा गया है।अस्पताल ने मुद्दे की जांच के लिए आयोग का गठन किया है और जो भी दोषी पाया गया, उसके खिलाफ कार्रवाई होगी। अस्पताल के अधीक्षक जगदीशचंद्र बहेरा ने लापरवाही की संभावना से इनकार कर दिया। उन्होंने कहा, ‘‘अगर गलत ब्लड ग्रुप का मामला होता तो रोगी की 10-15 मिनट में मृत्यु हो जाती।’’